Amely létrejött

egyrészről **Tápiógyörgye Község Önkormányzata** (székhelye:2767, Tápiógyörgye, Szent István tér 1. adószáma: \*\*\*\*\*\*\* ,bankszámlaszáma: \*\*\*\*\*\*\*\*\*\*\*

képviseli: Varró István polgármester , mint bérbe-üzemeltetésbe adó – *a továbbiakban: Bérbeadó* –,

másrészről a **DMRV Duna Menti Regionális Vízmű Zártkörűen Működő Részvénytársaság** (székhelye: 2600 Vác, Kodály Zoltán utca 3., cégjegyzékszáma: Cg.13-10-040189, adószáma: 10863877-2-44., statisztikai számjele: 10863877-3600-114-13.,bankszámlaszáma:BB Zrt.10103898-01000945-00000003, képviseli: Tóth István vezérigazgató), mint bérlő (üzemeltető) – *a továbbiakban Bérlő* – között az alulírott helyen és időben az alábbiak szerint:

**Előzmények**

**Tápiógyörgye** Község Önkormányzatának képviselőtestülete \*\*\*\*\*\*\*sz. Önkormányzati határozattal úgy határozott, hogy az ellátási felelőssége körében a tulajdonában álló víziközmű-vagyona üzemeltetésére és víziközmű-szolgáltatási tevékenység ellátására kizárólagosan a DMRV Duna Menti Regionális Vízmű Zártkörűen Működő Részvénytársaságot jelöli ki, amely alapján a felek az alábbi szerződést kötik egymással.

**I. Értelmező rendelkezések**

Szerződő felek rögzítik, hogy a víziközmű-szolgáltatásról szóló 2011. évi CCIX. törvény *(a továbbiakban: Vksztv.)* rendelkezéseire figyelemmel a jelen szerződésben használt alábbi fogalmakon, a következőket értik:

***Víziközmű****:* olyan közcélú vízi létesítmény, amely

*a)* település vagy települések közműves ivóvízellátását, ezen belül az ivóvíztermelést, az ehhez kapcsolódó ivóvízbázis-védelmet, az ivóvízkezelést, -tárolást, -szállítást és -elosztást, felhasználási helyekre történő eljuttatást, mindezekhez kapcsolódóan a tűzivíz biztosítását, vagy

*b)* a közműves szennyvízelvezetés során (egyesített rendszer esetén a csapadékvíz-elvezetést is ideértve) a szennyvíz felhasználási helyekről történő összegyűjtését, elvezetését, tisztítását, a tisztított szennyvíz hasznosítását, elhelyezését szolgálja

***Víziközmű-fejlesztés****:* víziközműre irányuló olyan beruházási vagy felújítási tevékenység, mely célja szerint új víziközmű létesítését, a meglévő víziközmű bővítését, rekonstrukcióját és pótlását is magába foglalhatja.

***Víziközmű-működtetés****:* a víziközmű üzemeltetésével, valamint a víziközmű-fejlesztéssel kapcsolatos tevékenységek összessége.

***Víziközmű-rendszer****:* víziközművek olyan egybefüggő struktúrája, amely:

*a)* önállóan, kizárólag egy település ellátását biztosítja (szigetüzem),

*b)* önállóan, több település ellátását is szolgálja, és rajta a tulajdoni viszonyok azonosak,

*c)* átadási pontokkal egyértelműen körülhatárolt, a kapcsolódó szolgáltatás nyújtását is, vagy kizárólagosan azt biztosítja,

*d)* átadási pontokkal egyértelműen körülhatárolt, kapcsolódó szolgáltatással kiegészülve egy településre nézve, vagy azonos tulajdoni viszonyok mellett több településre nézve, képes biztosítani a víziközmű-szolgáltatás műszaki feltételeit.

***Víziközmű-szolgáltatás****:* a közműves ivóvízellátás az ahhoz kapcsolódó tűzivíz biztosítással, továbbá a közműves szennyvízelvezetés és -tisztítás, ide értve az egyesített rendszerű csapadékvíz-elvezetést is, mely tevékenységek által megnyilvánuló szolgáltatások közül az egyiket, vagy mindkettőt a víziközmű-szolgáltató a felhasználó részére közüzemi jogviszony keretében nyújtja,

***Víziközmű üzemeltetése****:* a víziközmű-szolgáltatás nyújtása céljából a víziközmű-szolgáltató által végzett mindazon tevékenységek összessége, amelyek a jogszabályokban és az üzemeltetési szerződésben előírt követelmények teljesítése érdekében okszerűen merülnek fel, különösen a víziközmű műszaki értelemben vett napi üzemben tartása, karbantartása és javítása, közüzemiszerződés-kötés, számlázás, ügyfélszolgálat működtetése,

***Víziközműves kapcsolódó szolgáltatás****:* szerződés alapján a víziközmű-szolgáltató által más víziközmű-szolgáltató részére nyújtott ivóvíz-értékesítési vagy szennyvízelvezetési és -tisztítási szolgáltatás.

***Víziközmű működtető eszköz****:* a víziközmű-szolgáltatás ellátásának szakmai és technikai feltételrendszerét biztosító olyan eszköz, amely nem minősül víziközműnek.

***Lakossági felhasználó****:* az a természetes személy felhasználó, aki a víziközmű-szolgáltatást nem jövedelemszerző gazdasági tevékenysége körében veszi igénybe, valamint a társasház és a lakásszövetkezet.

**II. A szerződés tartalma**

1. Szerződő felek rögzítik, hogy Bérlő a Magyar Állam többségi tulajdonában lévő kizárólagosan nemzeti tulajdonú víziközmű szolgáltató társaság, amelynek tulajdonosai a DMRV Zrt. szolgáltatási területén fekvő települési önkormányzatok is és amely víziközművek létesítésére, felújítására, karbantartására és üzemeltetésére jött létre. Az üzemeltetés kiterjed a közműves ivóvíz szolgáltatásra / közműves szennyvízelvezetésre, szennyvízkezelésre vonatkozó feladatok ellátására. Felek rögzítik, hogy Bérbeadó, mint települési Önkormányzat, szintén részvénytulajdonos Bérlő Társaságban.

2. A Bérbeadó – a vízgazdálkodásról szóló Vksztv. 29.§ és a közbeszerzésekről szóló 2011. évi CVIII. tv. 118. § (1) a.) rendelkezései értelmében közbeszerzési eljárás és koncessziós pályázat mellőzésével – a jelen szerződés aláírásával bérbe adja, a Bérlő pedig bérbe és üzemeltetésbe veszi a Bérbeadó kizárólagos tulajdonát képező, törzsvagyonához tartozó valamennyi víziközművet, mely a közműves ivóvíz ellátó / szennyvízelvezető- és tisztító rendszerét jelenti. A Felek kötelezettséget vállalnak arra, hogy a jelen pontban foglalt pályáztatási kivétel alkalmazhatóságának feltételét jelentő körülményeket az bérleti-üzemeltetési szerződés hatálya alatt mindvégig fenntartják, azokat a szerződéses jogviszony tartama alatt egyoldalúan nem változtatják meg.

A bérbe és üzemeltetésbe adás kiterjed mindazon önkormányzati törzsvagyont képező víziközmű létesítményre és berendezésre, amely a jelen szerződés hatályba lépésekor a Bérbeadó tulajdonát képezi, illetve amely a szerződés hatálya alatt létesül.

3. A víziközmű-szolgáltatás fenntartásához szükséges ingó és ingatlan víziközmű működtető eszközöket a Bérlő biztosítja, azokat elkülönítetten tartja nyilván.

A Bérlő a vízjogi üzemeltetési engedélyben rögzítetteknek megfelelően vállalja és biztosítja a szerződés tárgyát képező víziközművek biztonságos üzemeltetését, karbantartását, a hibák elhárítását, javítását továbbá, mint közüzemi szolgáltató vállalja, hogy az üzemeltetést az érvényes jogszabályi rendelkezéseknek, szabványoknak és műszaki előírásoknak megfelelően végzi.

4. A Bérlő kijelenti, hogy rendelkezik a hatályos jogszabályokban előírt, a víziközművek üzemeltetéséhez szükséges személyi és tárgyi, illetőleg műszaki, technikai, gazdasági és jogi feltételekkel és azokat folyamatosan fenntartja. Ennek alapján, a jelen üzemeltetési szerződés birtokában a Bérlő jogosult, illetőleg kötelezett a bérlet tárgyát képező közművagyon birtoklására, rendeltetésszerű használatára és hasznainak szedésére a rendes gazdálkodás szabályai szerint, mint közüzemi szolgáltató társaság. A Bérlő a használat és a hasznok szedésének jogát másnak át nem engedheti, az üzemeltetett közművagyonnal nem rendelkezhet, azt nem idegenítheti el és meg nem terhelheti, továbbá a víziközmű szolgáltató tevékenység keretében (ivóvízszolgáltatás és/vagy szennyvízelvezetés) szerződéskötési kötelezettség terheli a felhasználókkal szemben.

5. Az üzemeltetési szerződés keretében a Bérlő biztosítja az üzemeltetésre átadott víziközművek rendeltetésnek megfelelő és szakszerű működtetését.

A Bérlő gondoskodik az üzemeltetésébe kerülő közművagyon karbantartásáról, azonban felújításra és bővítésre csak a rendelkezésére álló források erejéig, az évente meghatározott tervek szerint jogosult és köteles.

A Bérlő jogosult – a Vksztv. keretei között – alvállalkozó, illetve teljesítési segéd igénybevételére, akinek magatartásáért azonban a Ptk. rendelkezései szerint felelős.

A Bérlő az általa üzemeltetett vagyon tárgyaiban bekövetkezett károkért a Ptk. szabályai szerint felel.

6. Bérbeadó a szerződés tárgyát képező víziközmű-szolgáltatás ellátásához átadott víziközművek átadás-átvételi jegyzőkönyvét (amely tételes leltár szerint tartalmazza a víziközművek műszaki azonosítására vonatkozó adatokat, az átadáskor fennálló könyv szerinti értékeket, valamint az alkalmazott értékcsökkenési leírási kulcsokat, a vagyonértékelésnek megfelelően) és az azokra elkészült vagyonértékelést a jelen szerződés 1. számú mellékleteként bérlő rendelkezésére bocsátja.

A Bérbeadó legkésőbb a jelen szerződés aláírását követő 15 napon belül átadja a Bérlő részére az üzemeltetéshez szükséges valamennyi műszaki dokumentumot, engedélyeket, illetve tájékoztatja a Bérlőt mindazon lényeges információkról, amelyek az üzemeltetéshez szükségesek. Bérbeadó e kötelezettségét közvetlenül a korábbi üzemeltető utasítása útján is teljesítheti.

Bérbeadó és bérlő az átadott vagyonleltár alapján közös helyszíni leltározást hajt végre.

A Bérbeadó hozzájárul a víziközművek működtetéséhez szükséges javára bejegyzett szolgalmi, vízvezetési, vezeték- és használati jogok Bérlő általi gyakorlásához a jelen bérleti-üzemeltetési szerződés hatálya alatt.

Az üzemeltetési szerződés hatálybalépését megelőzően szerződés tárgyában keletkezett kötelezettségek Bérbevevőt nem terhelik.

A Felhasználókkal szembeni szolgáltatásból eredő követelések és kötelezettségek a szerződés hatályba lépésétől keletkeznek Bérbevevőnél.

7. Jogszabály alapján a víziközmű-fejlesztés megvalósításáról – ha a törvény másként nem rendelkezik – a Bérbeadó gondoskodik. A Felek külön megállapodásukban megegyezhetnek arról, hogy külön vállalkozási szerződés alapján a Bérlő végezzen egyes víziközmű-fejlesztési munkálatokat.

Ha üzemeltetési szerződés alapján a víziközmű-fejlesztést a Bérlő végzi, akkor az adott víziközmű az üzembe helyezésének napjával a Bérbeadó tulajdonába kerül, vagy a Bérbeadó jogosult arra vonatkozó vízvezetési szolgalmi jog alapítására.

Az ellátásbiztonság fenntartása érdekében a Bérlő elvégzi azokat a hibajelleggel, váratlanul felmerülő beavatkozásokat, amelyek a számvitelről szóló törvény rendelkezései értelmében az értéknövelő felújítások körében számolhatók el.

A Bérlő – az előző bekezdésben foglaltakon túl – elvégez a felújítás körébe tartozó bármely olyan beavatkozást is, amely elmaradása az ellátás biztonságát veszélyeztetné vagy egyéb kárveszély felmerülésével közvetlenül fenyeget. Az előző bekezdésben foglalt kötelezettségének a Bérlő a bérbeadó esetleges mulasztásától függetlenül eleget tesz.

A felújítási beavatkozások szükségének felismerését követően a Bérlő a Bérbeadót haladéktalanul tájékoztatja. A Bérbeadó az elvégzett munkálatok indokolt költségeit megtéríti.

8. Bérbeadó jogosult a használatba adott vagyontárgyak működtetését, a szolgáltatást folyamatosan figyelemmel kísérni, a tevékenység végzéséről rendszeres tájékoztatást kapni. E célból meghatalmazottja jogosult betekinteni a Bérlőnél lévő műszaki és gazdasági dokumentumokba, valamint a helyszínen meggyőződni arról, hogy az üzemeltetés e szerződésben foglalt feltételek szerint történik.

9. A víziközmű-szolgáltatáshoz kapcsolódó felelősségbiztosításról és a víziközmű-vagyon vagyonbiztosításáról a Bérlő gondoskodni köteles. Az átvett vagyontárgyak használata során harmadik személynek okozott károkért a Bérlő felel, amely esetekre felelősségbiztosítást köteles kötni.

10. A jelen szerződés lejártával a Bérlő köteles – üzemképes és a rendeltetésszerű használatra alkalmas állapotban – térítésmentesen visszaszolgáltatni a Bérbeadó részére az önkormányzati törzsvagyont képező összes víziközművet.

Az üzemeltetési szerződés megszűnése esetében a Bérlő a Bérbeadó részére átadja az érintett felhasználókra, felhasználási helyekre és víziközművekre vonatkozóan:

*a)* a felhasználók nevét és címét,

*b)* az egyes felhasználókhoz tartozó felhasználási helyek címét,

*c)* a felhasználási helyekre vonatkozó, a fogyasztás megállapításához szükséges adatokat öt évre visszamenőleg,

*d)* a víziközmű térképi nyilvántartás adatállományát,

*e)* a további víziközmű-működtetés tekintetében szükséges műszaki dokumentumokat, adatokat.

11. Szerződő felek megállapodnak abban, hogy a bérlő által fizetendő éves **bérleti díj** a vagyonértékelésben megállapított különböző amortizációs kulcsokban meghatározott amortizációnak, a szennyvíz és ívóvíz díjban megjelenített amortizáció összegével megegyező összegű bérleti díj, de mindaddig amíg ennek összege nem kerül megállapításra, a bérleti díj összege megegyezik a viziközmű hálózatra ténylegesen ráfordított adott évi összeggel.

A bérleti díjra vonatkozóan Felek negyedévente elszámolnak.

A Bérbeadó a bérleti díj megfizetése esetén külön térítés nélkül biztosítja a tulajdonában álló, de a jelen szerződés tárgyát nem képező azon földterületek és utak bérlői használatát is, melyek indokolt igénybevétele az üzemeltetésre átadott vagyontárgyak működtetéséhez szükséges.

A mindenkori bérleti díjat az ellátásért felelős a víziközműszolgáltatásról szóló 2011.évi CCIX. törvény 18.§-a alapján elkülönítetten kezeli, és azt kizárólag víziközmű-fejlesztés finanszírozására használhatja fel.

12. A közműves ivóvízellátás, valamint a közműves szennyvízelvezetés- és tisztítás hatósági díját a **Magyar** **Energetikai és Közmű-szabályozási Hivatal** javaslatának figyelembevételével a víziközmű-szolgáltatásért felelős miniszter külön rendeletben állapítja meg.

A szolgáltató a mindenkori díjmegállapítására kijelölt szervezet által megállapított díjakat alkalmazza.

13. Bérlő a víziközmű-szolgáltatást a jelen szerződés hatályba lépését követően igénybe vevő új felhasználókkal közüzemi szolgáltatási szerződést köt és az általa végzett szolgáltatás ellenértékeként beszedi a hatósági árnak megfelelő szolgáltatási díjakat.

A meglévő, már fogyasztói szerződéssel rendelkező felhasználók vonatkozásában a szerződés hatályba lépéséről, illetve az új szolgáltató személyéről a Bérbeadó köteles haladéktalanul tájékoztatni a felhasználókat.

14. A jelen szerződés a **Magyar** **Energetikai és Közmű-szabályozási** Hivatal jóváhagyó határozata jogerőre emelkedésének napján lép hatályba, **határozott 25 éves időtartamra** jön létre. A szerződés hatályba lépésével egyidejűleg a felek között esetlegesen korábban létrejött szerződések hatályukat vesztik.

15. A jelen szerződés területi hatálya a Bérbeadó tulajdonában álló víziközművekre, illetve **Tápiógyörgye** helység közigazgatási területére terjed ki.

16. A szerződés felmondására, megszüntetésére és megszűnésére a Vksztv. rendelkezései irányadók.

17. A jelen szerződésben nem szabályozott kérdések tekintetében a hatályos vízügyi jogszabályok, a nemzeti vagyonról szóló jogszabályok, valamint a Ptk. rendelkezései irányadók.

18. Szerződő felek a jelen szerződés aláírásával kötelezettséget vállalnak arra, hogy a Vksztv. és a vonatkozó végrehajtási rendeletekben későbbiekben esetlegesen módosuló rendelkezéseinek való megfelelőség érdekében szükség esetén a jelen szerződést a jogszabályi előírások szerint haladéktalanul módosítják.

Szerződő felek a jelen szerződést, mint akaratukkal mindenben egyezőt, átolvasás és értelmezés után, helybenhagyólag írták alá.

Kelt: ……………………………………, …………..év…………………………..hó……………….nap.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 **Tápiógyörgye Község** **Önkormányzata** **DMRV Duna Menti**

 **Regionális Vízmű Zrt.**

 ***Bérbeadó* *Bérlő***

 Varró István polgármester Tóth István vezérigazgató